HANA บวก 4% ลุ้นกำไรปี 60 โตแกร่ง โบรกฯ เชียร์ “ซื้อ” ให้เป้าสูง
HANA บวก 4% ลุ้นกำไรปี 60 โตโดดเด่น ล่าสุด ณ เวลา 14.53 น. ราคาอยู่ที่ 44.75 บาท บวก 1.75 บาท หรือ 4.07% สูงสุดที่ 44.75 บาท ต่ำสุดที่ 43.00 บาท มูลค่าซื้อขายที่ 142.86 ล้านบาท โบรกฯ แนะ “ซื้อ” ชูเป้า 58.50 บาท คาดกำไรปีนี้โตแกร่ง จากคำสั่งซื้อที่เพิ่มขึ้นของกลุ่มลูกค้า
4 พ.ค. 2560

ผู้สื่อข่าวรายงานว่า ราคาหุ้นบริษัท ฮานา ไมโครอิเล็คโทรนิคส จำกัด (มหาชน) หรือ HANA ณ เวลา 14.53 น. ราคาอยู่ที่ 44.75 บาท บวก 1.75 บาท หรือ 4.07% สูงสุดที่ 44.75 บาท ต่ำสุดที่ 43.00 บาท มูลค่าซื้อขายที่ 142.86 ล้านบาท

ด้านบล.ไอร่า แนะนำ “ซื้อ” ราคาเป้าหมาย 58.50 บาท/หุ้น โดยคาดปี 60 รายได้โต 12% กำไรโต 26% ซึ่ง HANA จัดเป็นบริษัทขนาดเล็กเมื่อเทียบกับอุตสาหกรรม จึงสามารถเติบโตสูงกว่าตลาดได้ไม่ยาก โดย HANA ตั้งเป้าจะลงทุนในเครื่องจักรเพื่อเพิ่มกำลังการผลิตในส่วน IC 15% และ ในส่วน PCB 10% และเมื่อพิจารณา Utilization Rate ของเครื่องจักรเดิมในส่วนของ IC ที่ 86% และ PCB ที่ 79% นั้นยังมีช่องว่างในการเพิ่มการผลิตอยู่พอสมควร
ดังนั้นจึงคาดว่ารายได้จากการขายจะเติบโตได้ในระดับ 12% ขณะที่อัตราการทำกำไรขั้นคาดว่าจะเพิ่มขึ้นจาก 14.0% เป็น 15.5% จาก Utilization Rate ที่สูงขึ้น และ ค่าใช้จ่ายในการขายและบริหารจะเติบโตช้ากว่ารายได้ ส่งผลให้กำไรสุทธิเติบโต 26%
 